PMIndiaData/PMIndiaSum huggingface dataset:
प्रधानमंत्री ने अमरीका के पूर्व राष्‍ट्रपति जॉर्ज एच डब्‍ल्‍यू बुश के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने अमरीका के पूर्व राष्‍ट्रपति जॉर्ज एच डब्‍ल्‍यू बुश के निधन पर शोक व्‍यक्‍त किया है। अपने शोक संदेश में उन्‍होंने कहा ‘’श्री बुश के निधन पर मैं उनके परिजनों और अमरीका के लोगों के प्रति गहरी संवेदना व्‍यक्‍त करता हूं। श्री बुश ने विश्‍व इतिहास के बेहद संकटग्रस्‍त दौर में एक कुशल राजनीतिज्ञ की भूमिका निभाई। अमरीका के राष्‍ट्रपति रहने के दौरान वह भारत और अमरीका के बीच मजबूत संबंधों के हिमायती थे। उनकी कमी बहुत खलेगी। ईश्‍वर उनकी आत्‍मा को शांति प्रदान करे।’’
प्रधानमंत्री ने अहमदाबाद के अस्पताल में आग लगने के कारण कई लोगों की मौत होने पर गहरा शोक व्यक्त किया

प्रधानमंत्री श्री नरेन्द्र मोदी ने अहमदाबाद के एक अस्पताल में आग लगने के कारण कई लोगों की मौत होने पर गहरा शोक व्यक्त किया है। प्रधानमंत्री ने एक ट्वीट में कहा, ‘अहमदाबाद में एक अस्पताल में आग लगने के त्रासदीपूर्ण हादसे से अत्‍यंत दुखी हूं। शोक संतप्त परिवारों के प्रति गहरी संवेदनाएं। घायलों के शीघ्र ठीक होने की मंगल-कामना करता हूं। इस हादसे एवं मौजूदा स्थिति के बारे में मुख्यमंत्री @vijayrupanibjp जी और महापौर @ibijalpatel जी से बात की। प्रशासन प्रभावित लोगों को हरसंभव सहायता प्रदान कर रहा है।’
प्रधानमंत्री ने कालडी गांव स्थित श्री आदि शंकर जन्मभूमि क्षेत्रम का दौरा किया

प्रधानमंत्री श्री नरेन्द्र मोदी ने आज कोच्चि के कालडी गांव स्थित श्री आदि शंकर जन्मभूमि क्षेत्रम, जोकि आदि शंकराचार्य की पवित्र जन्मस्थली है, का दौरा किया। प्रधानमंत्री श्री नरेन्द्र मोदी ने आज कोच्चि में स्तूपम (श्री कांची कामकोटि पीठम) का भी दौरा किया।
प्रधानमंत्री ने वाराणसी संसदीय क्षेत्र के ग्राम प्रधानों के साथ बातचीत की

प्रधानमंत्री श्री नरेंद्र मोदी ने आज नई दिल्ली में अपने आवास पर वाराणसी संसदीय क्षेत्र के ग्राम प्रधानों का स्वागत किया। वाराणसी संसदीय क्षेत्र से प्रधानमंत्री से मिलने वाला इस प्रकार का यह चौथा समूह है। बातचीत के दौरान प्रधानमंत्री ने प्रधानों को अपने-अपने गांवों के स्कूलों में बच्चों की उपस्थिति और मिड डे मील की गुणवत्ता सुनिश्चित करने के लिए प्रोत्साहित किया। उन्होंने उनकों अपने-अपने गांवों में साफ-सफाई रखने के लिए भी प्रेरित किया। प्रधानमंत्री ने समूह से बेटों और बेटियों के बीच किसी भी तरह का भेदभाव दूर करने की अपील की।
प्रधानमंत्री ने नगालैंड वासियों को उनके राज्य स्थापना दिवस पर बधाई दी

प्रधानमंत्री श्री नरेन्द्र मोदी ने नगालैंड वासियों को उनके राज्य स्थापना दिवस पर बधाई दी है। एक ट्वीट में प्रधानमंत्री ने कहा हैः “नगालैंड के राज्य स्थापना दिवस के विशेष अवसर पर राज्य के शानदार लोगों को बधाई। नगा संस्कृति पराक्रम और मानव मूल्यों का साकार रूप है। नगालैंड के लोग भारत के विकास में भरपूर योगदान कर रहे हैं। मैं आने वाले वर्षों में नगालैंड की प्रगति की प्रार्थना करता हूं।”
प्रधानमंत्री ने अनुभवी नौकरशाह डॉ. मंजुला सुब्रमण्यम के निधन पर शोक व्यक्त किया

प्रधानमंत्री श्री नरेन्द्र मोदी ने अनुभवी नौकरशाह डॉ. मंजुला सुब्रमण्यम के निधन पर शोक व्यक्त किया है। प्रधानमंत्री ने ट्वीट किया; “अनुभवी नौकरशाह डॉ. मंजुला सुब्रमण्यम जी के निधन से दुखी हूं। नीति संबंधी मुद्दों की समझ और कार्रवाई उन्मुख दृष्टिकोण के लिए उनका व्यापक रूप से सम्मान किया जाता था। जब मैं मुख्यमंत्री था, तब उनके साथ हुई अपनी बातचीत मुझे याद है। मेरी संवेदनाएं उनके परिवार और मित्रों के साथ हैं। ओम शांति”
न्यूयॉर्क में जी-4 सम्मेलन में प्रधानमंत्री के उद्घाटन भाषण का मूल पाठ

महामहिम राष्ट्रपति डिल्मा राउसेफ, महामहिम चांसलर एंजेला मार्केल, माननीय प्रधानमंत्री शिंजो आबे, प्रतिनिधिमंडल के गणमान्य सदस्यों, आप सभी का स्वागत करते हुए मुझे बेहद खुशी हो रही है। शनिवार सुबह की इस बैठक में हिस्सा लेने के लिए आप सभी का धन्यवाद। मैं विशेष रूप से प्रधानमंत्री आबे का शुक्रिया अदा करना चाहता हूं जो अभी अभी न्यूयॉर्क पहुंचे हैं। दशकों से संयुक्त राष्ट्र सुरक्षा परिषद में सुधार को लेकर दुनिया का ध्यान केंद्रित करने पर जोर दिया जा रहा है, लेकिन दुर्भाग्य से इसमें अब तक कोई प्रगति नहीं हुई है। चार देशों का हमारा समूह जी-4, वर्ष 2004 में साथ आया, जो वैश्विक शांति और समृद्धि, बहुलतावाद में हमारी आस्था एवं विश्व की उम्मीदों के अनुरूप हमारी वैश्विक जिम्मेदारियों को पूरा करने की हमारी साझी इच्छा की प्रतिबद्धता से बंधा हुआ है। मुझे खुशी है कि दस वर्षों के बाद एक बार फिर समूह के शासनाध्यक्ष बैठक कर रहे हैं। मैंने संयुक्त राष्ट्र की 70वीं वर्षगांठ पर एक पत्र लिखा था। उसमें लिखा था कि जब संयुक्त राष्ट्र का जन्म हुआ था, अब हम उस समय से बुनियादी रूप से भिन्न विश्व में रह रहे हैं। इसके सदस्य देशों की संख्या चार गुना बढ़ चुकी है। शांति एवं सुरक्षा के लिए खतरे और अधिक जटिल, अप्रत्याशित तथा अपरिभाषित हुए हैं। कई मायनों में, हमारा जीवन वैश्विक हुआ है लेकिन हमारे इर्द-गिर्द पहचान के कई संकट पैदा हुए हैं। हम डिजिटल युग में रह रहे हैं। विकास के नए साधनों के साथ वैश्विक अर्थव्यवस्था बदली है। आर्थिक शक्तियों में व्यापक तौर पर फैलाव आया है और आर्थिक खाई भी चौड़ी हुई हैं। जनसांख्यिकी, शहरीकरण और प्रवास के रुझानों से नई चुनौतियां पैदा हो रही हैं। जलवायु परिवर्तन और आतंकवाद नई चिंताएं हैं। साइबर और अंतरिक्ष अवसरों एवं चुनौतियों के रूप में पूर्णत: नए क्षेत्र हैं। फिर भी, हमारे संस्थान उस शताब्दी की सोच को प्रतिबिंबित करते हैं जिसे हम पीछे छोड़ चुके हैं, न कि उस शताब्दी की जिसमें हम रह रहे हैं। यह विशेषकर संयुक्त राष्ट्र सुरक्षा परिषद के बारे में सत्य है। सुरक्षा परिषद में एक निश्चित समय सीमा के भीतर सुधार महत्वपूर्ण कार्य बन गया है। सुरक्षा परिषद में दुनिया के सबसे बड़े लोकतांत्रिक देश, वैश्विक अर्थव्यवस्था के प्रमुख इंजनों और सभी महाद्वीपों को प्रतिनिधित्‍व मिलना चाहिए। इससे इसकी विश्वसनीयता और वैधता बढ़ेगी। साथ ही इन देशों को सुरक्षा परिषद में शामिल करने से उसे 21वीं सदी में मिल रही चुनौतियों से कारगर तरीके से निपटने में अधिक प्रतिनिधित्व मिलेगा। दशकों बाद, हम कुछ बदलाव देख रहे हैं। महासभा के 69वें सत्र में लिखित आधार पर वार्ता (text-based negotiations) शुरू करने के लिए महत्वपूर्ण कदम उठाए गए हैं। यह सरल नहीं था लेकिन महामहिम श्री सैम कुटेसा और राजदूत कोर्टनी रैट्रे के सक्रिय नेतृत्व में यह मुमकिन हो सका। हालांकि यह पहला कदम है। हमारा लक्ष्य इस प्रक्रिया को 70वें सत्र के दौरान तार्किक निष्कर्ष तक ले जाने वाला होना चाहिए। मुझे भरोसा है कि आज की इस बैठक से इस दिशा में हमारे प्रयासों को एक बड़ा प्रोत्साहन मिलेगा।
भारत के अश्‍गाबाट समझौते में सम्मिलित होने को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आज भारत के अश्‍गाबाट समझौते में सम्मिलित होने को मंजूरी दे दी। अश्‍गाबाट समझौता मध्‍य एशिया एवं फारस की खाड़ी के बीच वस्‍तुओं की आवाजाही को सुगम बनाने वाला एक अंतरराष्‍ट्रीय परिवहन एवं पारगमन गलियारा है। अश्‍गाबाट समझौते के संस्‍थापक सदस्‍यों में यमन, ईरान, तुर्कमिनिस्‍तान एवं उजबेकिस्‍तान शामिल हैं। इसके बाद इस समझौते से कजाकिस्‍तान भी जुड़ गया है। इस समझौते में सम्मिलित होने से भारत को यू‍रेशिया क्षेत्र के साथ व्‍यापार एवं व्‍यावसायिक मेल-जोल को बढ़ाने में इस मौजूदा परिवहन एवं पारगमन गलियारा का उपयोग करने में मदद मिलेगी। इसके अतिरिक्‍त, यह संपर्क बढ़ाने के लिए अंतरराष्‍ट्रीय उत्‍तर-दक्षिण परिवहन गलियारा (आईएनएसटीसी) को क्रियान्वित करने के हमारे प्रयासों को समन्वित करेगा। अश्‍गाबाट समझौते में भारत के सम्मिलित होने की इच्‍छा को अब डिपोजिटरी देश (तुर्कमेनिस्‍तान) को संप्रेषित कर दिया जाएगा। इसके संस्‍थापक सदस्‍यों के सहमति के बाद भारत इस समझौते का एक पक्ष बन जाएगा।
प्रधानमंत्री ने वाल्मीकि जयंती पर महर्षि वाल्मीकि को नमन किया

प्रधानमंत्री श्री नरेन्द्र मोदी ने वाल्मीकि जयंती के अवसर पर महर्षि वाल्मीकि को श्रद्धांजलि दी है। प्रधानमंत्री ने एक ट्वीट में कहा; "मैं वाल्मीकि जयंती के विशेष अवसर पर महर्षि वाल्मीकि को नमन करता हूं। हम अपने समृद्ध अतीत और गौरवशाली संस्कृति का विवरण, रचना के माध्यम से प्रस्तुत करने में उनके महत्वपूर्ण योगदान को याद करते हैं। सामाजिक सशक्तिकरण पर उनका जोर हमें प्रेरणा देता है।" एमजी/एएम/जेके
मंत्रिमंडल ने भारत और ब्रिटेन तथा उत्‍तरी आयरलैंड के बीच पशु-पालन, डेरी उद्योग और मत्‍स्‍य-पालन के क्षेत्रों में सहयोग के लिए समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और ब्रिटेन तथा उत्‍तरी आयरलैंड के बीच पशु-पालन, डेरी उद्योग और मत्‍स्‍य-पालन के क्षेत्रों में सहयोग के लिए समझौता ज्ञापन को मंजूरी दे दी है। 17.04.2018 को समझौता ज्ञापन पर हस्ताक्षर किए गए। समझौता ज्ञापन का उद्देश्‍य भारतीय मवेशियों और मत्‍स्‍य-पालन का उत्‍पादन और उत्‍पादकता बढ़ाने के उद्देश्‍य से पशु-पालन, डेरी उद्योग और मत्‍स्‍य-पालन के क्षेत्रों में द्विपक्षीय सहयोग विकसित करना है। प्रभाव: इस साझेदारी से घरेलू उद्योग और निर्यात के लिए डेरी, मत्‍स्‍य पालन और पशु उत्‍पादों को बढ़ाकर मवेशियों के स्‍वास्‍थ्‍य, उनके पालन-पोषण और मत्‍स्‍य-पालन के क्षेत्र में सुधार की उम्‍मीद है। समझौता ज्ञापन पशु-पालन, मत्‍स्‍य-पालन और डेरी उद्योग पर निम्‍नलिखित के जरिए परामर्श और सहयोग को बढ़ावा देगा: • पशु-पालन, मत्‍स्‍य-पालन और संबंधित मामलों में आपसी हित से जुड़े मामले • मवेशियों के स्‍वास्‍थ्‍य और पशु-पालन, पालन-पोषण, डेरी और मत्‍स्‍य-पालन में सहयोग • मवेशियों की उत्‍पादकता और उत्‍पादन बढ़ाने के लिए कमी वाले क्षेत्रों में भोजन और चारे को पोषण की दृष्टि से समृद्ध बनाने और उसकी बड़ी मात्रा में ढुलाई का प्रबंधन और व्‍यवस्‍था • मवेशियों, पशु-पालन और पशु उत्‍पादों के व्‍यापार से जुड़े मामलों में स्‍वच्‍छता • पशुओं के चारे की फसलों के साथ उच्‍च तकनीक वाले चारे के पेड़ों की प्रजातियों की नर्सरियां विकसित करना और सूखे वाले क्षेत्रों में नमी वाली मिट्टी के संरक्षण सहित एकीकृत कृषि प्रणाली के अंतर्गत चारे वाले पेड़ों की प्रजातियों के पौधा-रोपण के लिए कृषि वनों को बढ़ावा • अध्‍ययन दौरों/परस्‍पर सहमति वाले क्षेत्रों में परीक्षण के लिए वैज्ञानिकों के आदान-प्रदान के क्षेत्र • सूचना और संचार प्रौद्योगिकी (आईसीटी) के इस्‍तेमाल सहित नवोन्‍मेष कृषि विस्‍तार दृ‍ष्टिकोण के संबंध में विभिन्‍न विषयों की जानकारी के लिए संयुक्‍त अनुसंधान के लिए सहयोग • संयुक्‍त हित वाला अन्‍य कोई मुद्दा प्रत्‍येक पक्ष के प्रतिनिधियों को मिलाकर एक संयुक्‍त कार्य दल गठित किया जा सकता है ताकि संयुक्‍त कार्यक्रम बनाये जा सकें और सहयोग तथा विचार-विमर्श किया जा सके। पृष्‍ठभूमि: पशुपालन, डेरीऔर मत्‍स्‍य पालन के क्षेत्रों में सहयोग के लिए समझौता ज्ञापन पर भारत और ब्रिटेन तथा उत्‍तरी आयरलैंड के बीच अप्रैल 2018 में हस्‍ताक्षर किए गये थे। भारत की ओर से कृषि और कृषि कल्‍याण मंत्रालय में पशु-पालन, डेरी और मत्‍स्‍य-पालन विभाग के प्रति‍निधियों और ब्रिटेन तथा उत्‍तरी आयरलैंड की ओर से पर्यावरण, खाद्य और ग्रामीण मामलों के विभाग के प्रतिनिधियों ने हस्‍ताक्षर किए।
प्रधानमंत्री ने श्री शरद पवार के 75वें जन्मदिवस समारोह में शामिल हुए

प्रधानमंत्री श्री नरेन्द्र मोदी आज नई दिल्ली के विज्ञान भवन में पूर्व केन्द्रीय मंत्री और महाराष्‍ट्र के पूर्व मुख्‍यमंत्री श्री शरद पवार के 75वें जन्मदिवस समारोह में शामिल हुए। इस अवसर पर अपने संबोधन में, प्रधानमंत्री ने श्री शरद पवार के राजनीतिक जीवन को संरचनात्‍मक बताया। प्रधानमंत्री ने कृषि के प्रति श्री शरद पवार के आधुनिक और वैज्ञानिक दृष्‍टिकोण और भारत में कृषि क्षेत्र में उनके योगदान की सराहना की। प्रधानमंत्री ने श्री शरद पवार द्वारा लिखित “ऑन माई टर्म्‍स” पुस्‍तक का विमोचन भी किया।
प्रधानमंत्री ने विश्व रेडियो दिवस पर रेडियो के श्रोताओं को शुभकामनाएं दीं

प्रधानमंत्री श्री नरेन्द्र मोदी ने विश्व रेडियो दिवस पर रेडियो के सभी श्रोताओं को शुभकामनाएं दीं और कहा कि रेडियो एक शानदार माध्यम है, जिससे सामाजिक संपर्क गहरा होता है। प्रधानमंत्री ने एक ट्वीट में कहा, “विश्व रेडियो दिवस की शुभकामनाएं! रेडियो के सभी श्रोताओं को बधाई और हमें उन सभी पर गर्व है जो नवीन सामग्री और संगीत के साथ रेडियो को आकर्षक बनाए हुए हैं। यह एक शानदार माध्यम है, जो सामाजिक संपर्क को गहरा बनाता है। व्यक्तिगत रूप से मन की बात के माध्यम से मैंने खुद इसके सकारात्मक प्रभाव को महसूस किया है।”
प्रधानमंत्री ने स्वामी दयानन्द सरस्वती के जंयती पर श्रद्धांजलि अर्पित की

प्रधानमंत्री श्री नरेंद्र मोदी ने स्वामी दयानन्दं सरस्वाती के जंयती पर श्रद्धांजलि अर्पित की है। प्रधानमंत्री ने अपने संदेश में कहा है : – ‘‘स्वामी दयानन्द सरस्वती के जंयती पर श्रद्धांजलि। समाज सुधार और शिक्षा के क्षेत्र में उनके सत्प्र यास युग-युगों तक अपना प्रभाव डालते रहेंगे।’’
मंत्रिमंडल ने कांडला पोर्ट का नाम बदलकर दीनदयाल पोर्ट किए जाने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कांडला पोर्ट का नाम बदलकर दीन दयाल पोर्ट किए जाने को अपनी कार्येतर मंजूरी कर दी है। भारत में बन्‍दरगाहों के नाम प्राय: उन शहरों अथवा कस्‍बों के नाम पर रखे जाते थे, जहां पर ये स्थिति हैं। तथापि, सरकार ने विशेष मामलों में पर्याप्‍त रूप से विचार करने के उपरान्‍त अतीत में बन्‍दरगाहों के नाम बदलकर महान नेताओं के नाम पर रखा है। कांडला पोर्ट का नाम ‘दीनदयाल पोर्ट कांडला’ किए जाने से राष्‍ट्र के इस महानतम सपूत पंडित दीनदयाल उपाध्‍याय द्वारा किए गए अमूल्‍य योगदान को याद करते हुए कृतज्ञता प्रकट करेगा। इससे गुजरात के लोग, विशेषकर युवाजन को प्रेरणा हासिल होगी, जो महान नेताओं द्वारा किए गए योगदान से भली-भांति परिचित नहीं होते। पृष्‍ठभूमि : गुजरात, विशेषकर कच्‍छ जिले में विभिन्‍न संगठनों द्वारा जनता से यह मांग प्राप्‍त हो रही थी, कि ‘कांडला पोर्ट’ का नाम बदलकर दीनदयाल पोर्ट कांडला कर दिया जाए। पंडित दीनदयाल उपाध्‍याय (25.09.1916-1.2.1968) एक प्रमुख नेता थे, जिन्‍होंने अपना जीवन राष्‍ट्र की सेवा में समर्पित करने का संकल्‍प लिया था। उन्‍होंने अपना सम्‍पूर्ण जीवन राष्‍ट्र को अर्पित किया और जन सामान्‍य के बीच काम किया और इसके साथ ही उन्‍होंने निर्धन और मेहनतकश वर्ग के उत्‍थान के लिए स्‍वयं को अर्पित एवं बलिदान कर दिया। सहिष्‍णुता, अनुशासन, नि:स्‍वार्थता की नींव पर लोकतंत्र के मूल्‍यों की स्‍थापना और देश के कानून के प्रति सम्‍मान यह सभी उनके क्रियाकलाप “एकात्‍म मानववाद’’ के सिद्धांतों पर आधारित थे। वे आजीवन लोकतंत्र के भारतीयकरण, जन सामान्‍य के विचारों के सम्‍मान, नि:स्‍वार्थ एवं देश के कानून के प्रति सम्‍मान के लिए अनथक रूप से काम करते रहें। पंडित दीनदयाल उपाध्‍याय ने अपना सम्‍पूर्ण जीवन जन सेवा और सादगी, ईमानदारी एवं गरीब लोगों और दलितों के लिए नि:स्‍वार्थ सेवा के लिए अर्पित कर दिया। चूंकि प‍ंडित दीनदयाल उपाध्‍याय की जन्‍म शताब्‍दी 25 सितंबर, 2017 को मनाई जानी थी, अत: यह महसूस किया गया कि इस महान राष्‍ट्रीय नेता की जन्‍म शताब्‍दी आयोजन के एक अंग के रूप में कांडला पोर्ट का नाम दीनदयाल पोर्ट किए जाने के सम्‍बंध में निर्णय लिया जाना सर्वथा उपयुक्‍त होगा।
स्‍वच्‍छ भारत अभियान के अंतर्गत प्रधानमंत्री कार्यालय में स्‍वच्‍छता की दिशा में किए गए प्रयास

प्रधानमंत्री कार्यालय का स्‍वच्‍छ भारत अभियान के अंतर्गत पखवाड़े भर का विशेष स्‍वच्‍छता अभियान आज संपन्‍न हो गया। इस अभियान के तहत 10,000 से ज्‍यादा वहां से फाइलें हटाई गईं और अभिलेखीय अहमियत वाली 1,000 महत्‍वपूर्ण फाइलें भारतीय राष्‍ट्रीय अभिलेखागार को हस्‍तांतरित कर दी गईं। प्रधानमंत्री के प्रधान सचिव श्री नृपेन्‍द्र मिश्रा के मार्गदर्शन में प्रधानमंत्री कार्यालय के अधिकारियों और कर्मचारियों के स्‍वैच्‍छा और भागीदारी से किये गये प्रयासों के परिणामस्‍वरूप प्रधानमंत्री कार्यालय के पश्चिमी प्रवेश द्वार के लॉन की सफाई और सौन्‍दर्यीकरण किया गया, कबाड़ और टूटा-फूटा सामान हटाया गया तथा ई-कचरे का निपटान किया गया। प्रधानमंत्री श्री नरेन्‍द्र मोदी ने मई, 2014 में प्रधानमंत्री का पद संभालने पर प्रधानमंत्री कार्यालय का निरीक्षण किया था और स्‍वच्‍छता बरकरार रखने का आह्वान किया था, ताकि उत्‍पादकता में बढ़ोतरी हो सके। श्री नरेन्‍द्र मोदी के पदभार ग्रहण करने के बाद चलाया गया यह तीसरा बड़ा अभियान है। प्रधानमंत्री के निर्देश का पालन करते हुए उत्‍पादकता और स्‍वच्‍छता से संबंधित कई कदम उठाये गये। इनमें पावतियों और फाइलों की प्रक्रिया का मानकीकरण शामिल है। वास्‍तविक याचिकाओं और ऑनलाइन याचिकाओं को अलग-अलग किया गया है तथा ‘इलेक्‍ट्रॉनिक मेल प्रबंधन प्रणाली’ शुरू की गई है, जिसके परिणामस्‍वरूप जनता की याचिकाओं में लगने वाला प्रक्रियागत समय एक महीने से घटकर एक दिन रह गया है। इतना ही नहीं, वीवीआईपी लैटर मॉनिटरिंग सिस्‍टम (वीएलएमएस), मीटिंग मैनेजमेंट सिस्‍टम और डैशबोर्ड सिस्‍टम शुरू किये गये है, जिनसे प्रणाली की दक्षता में वृद्धि हुई है और कार्य निपटाने में लगने वाले समय में काफी कमी आई है। मई, 2014 के बाद से एक लाख से ज्‍यादा फाइलें हटाई गई हैं। इसके परिणामस्‍वरूप दो कमरे वैकल्पिक इस्‍तेमाल के लिए उपलब्‍ध हो चुके हैं। इस्‍तेमाल में नहीं लाये जाने वाली वस्‍तुओं की नीलामी से भी दो कमरे खाली हो गये हैं। कामकाज के माहौल को उत्‍तरोतर उपयुक्‍त बनाने के लिए नये वर्कस्‍टेशन स्‍थापित किये जा रहे हैं। इन प्रयासों से साउथ ब्‍लॉक में प्रधानमंत्री कार्यालय के भीतर 1800 वर्ग फुट जगह खाली कराने में मदद मिली है। इस जगह का इस्‍तेमाल प्रधानमंत्री कार्यालय के सार्वजनिक प्रकोष्‍ठ के करीब 50 अधिकारियों को स्‍थान उपलब्‍ध कराने में हो रहा है। साउथ ब्‍लॉक में जगह की दिक्‍कत होने के कारण ये अधिकारी पहले रेल भवन से कामकाज करते थे। इस प्रकार स्‍वच्‍छता के लिए चलाया गया अभियान और प्रणाली में लाया गया सुधार प्रधानमंत्री के आदर्शों से प्रेरित है, जो स्‍पष्‍ट रूप से जाहिर है।
नवीन एवं नवीकरणीय ऊर्जा के क्षेत्र में सहयोग के लिए भारत और इंडोनिशया के बीच समझौता ज्ञापन

प्रधानमंत्री श्री नरेन्द्र मोदी की अध्यक्षता में हुई कैबिनेट ने भारत और इंडोनेशिया के बीच नवीन एवं नवीकरणीय ऊर्जा के क्षेत्र में हुए समझौता ज्ञापन (एमओयू) को मंजूरी दे दी है। गत माह उपराष्ट्रपति श्री हामिद अंसारी की इंडोनेशिया यात्रा के दौरान जकार्ता में इस एमओयू पर हस्ताक्षर हुए थे। इस समझौता ज्ञापन का उद्देश्य आपसी लाभ, समानता और पारस्परिक आदान-प्रदान के तहत नवीन एवं नवीकरणीय ऊर्जा के मुद्दों पर सहकारी संस्थागत ढांचे को प्रोत्साहित करने और बढ़ावा देने के लिए आधार तैयार करना है। सहयोग के क्षेत्रों में क्षमता निर्माण, वैज्ञानिक एवं तकनीकी जानकारी एवं डेटा का आदान-प्रदान, गैर-व्यावसायिक आधार पर प्रौद्योगिकी हस्तांतरण, आपसी हित के विषयों पर संयुक्त अनुसंधान या तकनीकी परियोजनाओं का विकास, निवेश को प्रोत्साहन और बढ़ावा, नीति वार्ता को प्रोत्साहन और ऐसे क्षेत्र जिन पर दोनों देशों के बीच सहमति बनी हो शामिल हैं।
प्रधानमंत्री के प्रधान सचिव ने आईआईटी रुड़की द्वारा आयोजित पहले जय कृष्ण स्मृति व्याख्यान को संबोधित किया

प्रधानमंत्री के प्रधान सचिव श्री पीके मिश्रा ने आईआईटी रुड़की द्वारा आयोजित पहले जय कृष्ण स्मृति व्याख्यान को संबोधित किया। व्याख्यान ‘कोविड-19 और भारत में आपदा जोखिम प्रबंधन का भविष्य’ विषय पर केंद्रित था। कार्यक्रम को संबोधित करते हुए, प्रधान सचिव ने कहा कि आपदा जोखिम प्रबंधन का दायरा बढ़ा है। उन्होंने कहा कि इसके दायरे का विस्तार हुआ है और कई विषयों को इसमें मिलाया गया है एवं इसे अब केवल एक छोटे विशिष्ट क्षेत्र के रूप में नहीं देखा जाता है। श्री मिश्रा ने भविष्य में उन कदमों के उठाने पर जोर दिया, जिनकी महामारी से उत्पन्न स्थितियों से निपटने के लिए जरूरत है। उन्होंने यह भी कहा कि कोविड-19 महामारी से हमने एक सबक सीखा है जिससे देश को आगे एक बेहतर भविष्य की योजना बनाने में मदद मिल सकती है।
प्रधानमंत्री ने बसंत पंचमी और सरस्वती पूजा पर लोगों को बधाई दी

प्रधानमंत्री श्री नरेन्द्र मोदी ने बसंत पंचमी और सरस्वती पूजा के अवसर पर लोगों को शुभकामनाएं दी हैं। प्रधानमंत्री ने एक ट्वीट में कहा; "सभी देशवासियों को बसंत पंचमी और सरस्वती पूजा की ढेरों शुभकामनाएं। मां शारदा की कृपा आप सभी पर बनी रहे और ऋतुराज बसंत हर किसी के जीवन में हर्षोल्लास लेकर आए।"
प्रधानमंत्री ने इसरो को उसके 15 देशों के 31 उपग्रहों का प्रक्षेपण करने वाले 40वें सफल ध्रुवीय उपग्रह को लॉन्च करने पर बधाई दी

प्रधानमंत्री श्री नरेन्द्र मोदी ने इसरो को उसके 15 देशों के 31 उपग्रहों का प्रक्षेपण करने वाले 40वें सफल ध्रुवीय उपग्रह को लॉन्च करने पर बधाई दी। प्रधानमंत्री ने कहा, “इसरो को उसके 15 देशों के 31 उपग्रहों का प्रक्षेपण करने वाले 40वें सफल ध्रुवीय उपग्रह को लॉन्च करने पर बधाई। आप हमें गौरवान्वित महसूस कराते हैं।”
मंत्रिमंडल ने बीमा नियामक क्षेत्र में भारत और अमरीका के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारतीय बीमा विनियामक और विकास प्राधिकरण (आईआरडीएआई) और अमरीका के संघीय बीमा कार्यालय के बीच समझौता ज्ञापन पर हस्‍ताक्षर को मंजूरी दे दी है। प्रभाव: समझौता ज्ञापन प्रत्‍येक प्राधिकार के संक्षिप्‍त विवरण और अन्‍य विधि सम्‍मत जिम्‍मेदारियों के संबंध में सूचना और अनुसंधान सहायता का आदान-प्रदान करने सहित सहयोग और समन्‍वय के लिए एक रूपरेखा प्रदान करेगा। समझौते के अंतर्गत दोनों देश विभिन्‍न नियामक कार्यों पर अपने अनुभवों को बांटेंगे और प्रशिक्षण गतिविधियों सहित परस्‍पर सहायता प्रदान करेंगे। भारत और अमरीका अंतर्राष्‍ट्रीय मानक स्‍थापित करने संबंधी गतिविधियों पर सहयोग बढ़ाने को जारी रखने,वित्‍तीय स्थिरता और बीमा क्षेत्र के मजबूत मितव्‍ययी (प्रूडेंशियल) नियामक के जरिए उपभोक्‍ता संरक्षण के विकास और कार्यान्‍वयन पर भी सहमत हो गए हैं। पृष्‍ठभूमि: भारत में बीमा और पुर्न-बीमा व्‍यवसाय को नियंत्रित करने, उसे बढ़ावा देने और उसकी वृद्धि सुनिश्चित करने के लिए बीमा विनियामक और विकास प्राधिकार कानून, 1999 के अंतर्गत आईआरडीएआई का गठन किया गया था। इसी प्रकार से अमरीका में संघीय बीमा कार्यालय (एफआईओ) है, जिसे बीमा क्षेत्र के सभी पहलुओं की निगरानी करने और अंतर्राष्‍ट्रीय बीमा के मितव्‍ययी पहलुओं पर अमरीका का प्रतिनिधित्‍व करने का अधिकार है। भारत और अमरीका के एक-दूसरे के साथ मजबूत व्‍यावसायी संबंध हैं और दोनों देश विभिन्‍न राजनीतिक और आधिकारिक स्‍तरों पर नियमित बातचीत करते रहते हैं। दोनों देशों के बीच विभिन्‍न बहुक्षेत्रीय मुद्दों पर द्विपक्षीय संबंधों को मजबूत करने के लिए समय-समय पर विभिन्‍न संस्‍थागत तंत्रों को बनाया गया है। अमरीका का भारत में प्रत्‍यक्ष विदेशी निवेश में एक प्रमुख योगदान है और अनेक बीमा कंपनियों ने अमरीका की बीमा कंपनियों के साथ संयुक्‍त उद्यम स्‍थापित कर रखा है। विदेशी निवेश की सीमा बढा़कर 49 प्रतिशत करने के साथ भारतीय बीमा क्षेत्र विशेषकर अमरीका की बीमा कंपनियों में विदेशी निवेश की आगे भी संभावना है। अत: आईआरडीएआई और एफआईओ, अमरीका के बीच द्विपक्षीय समझौता ज्ञापन दोनों देशों के लिए काफी संभावनाएं रखता है।
प्रधानमंत्री ने राजस्थान सरकार में मंत्री मास्टर भंवर लाल मेघवाल की मृत्यु पर शोक व्यक्त किया

प्रधानमंत्री श्री नरेंद्र मोदी ने राजस्थान सरकार में कैबिनेट मंत्री मास्टर भंवर लाल मेघवाल के निधन पर दुख व्यक्त किया है। एक ट्वीट में श्री मोदी ने कहा कि राजस्थान कैबिनेट मंत्री मास्टर भंवर लाल मेघवाल जी के अचानक निधन पर उन्हें दुख पहुंचा है। उन्होंने कहा कि वह एक अनुभवी और राजस्थान की सेवा के लिए समर्पित नेता थे। दुख की इस घड़ी में मेरी संवेदनाएं उनके परिवार और समर्थकों के साथ हैं।
प्रधानमंत्री ने टेनिस खिलाड़ी सानिया मिर्जा और मार्टिन हिंगिस को विंबल्‍डन महिला डबल्‍स का खिताब जीतने पर बधाई दी

प्रधानमंत्री श्री नरेन्‍द्र मोदी ने टेनिस खिलाड़ी सानिया मिर्जा और मार्टिन हिंगिस को विंबल्‍डन महिला डबल्‍स का खिताब जीतने पर बधाई दी है। प्रधानमंत्री ने कहा, “सानिया मिर्जा और मार्टिना हिंगिस आपने बेहतरीन खेल खेला। आपने टेनिस का बढ़िया प्रदर्शन किया और विंबल्‍डन में शानदार जीत दर्ज की। हम अति प्रसन्‍न और गौरवान्‍वित हैं।”
जापान के प्रधानमंत्री के साथ द्विपक्षीय बैठक में प्रधानमंत्री श्री नरेन्द्र मोदी का उद्घाटन भाषण

Excellency, ये दुःख की घड़ी में आज हम मिल रहे हैं। आज जापान आने के बाद, मैं अपने-आप को ज्यादा शोकातुर अनुभव कर रहा हूँ। क्योंकि पिछली बार जब मैं आया तो आबे सान से बहुत लम्बी बातें हुई थी।और कभी सोचा ही नहीं था कि जाने के बाद ऐसी खबर सुनने की नौबत आएगी। आबे सान और उनके साथ आपने विदेश मंत्री के रूप में भी भारत और जापान के संबंधों को नयी उंचाई पर भी ले गए और बहुत क्षेत्रों में उसका विस्तार भी किया। और हमारी दोस्ती ने एक वैश्विक प्रभाव पैदा करने में भी बहुत बड़ी भूमिका निभाई, भारत और जापान की दोस्ती ने। और इस सब के लिए आज भारत की जनता आबे सान को बहुत याद करती है, जापान को बहुत याद करती है। भारत एक प्रकार से हमेशा उनको miss कर रहा है। लेकिन मुझे विश्वास है कि आपके नेतृत्व में भारत-जापान सम्बन्ध और अधिक गहरे होंगे, और अधिक ऊंचाइयों को पार करेंगे। और हम विश्व में समस्याओं के समाधान में एक उचित भूमिका निभाने के लिए समर्थ बनेंगे, ऐसा मेरा पूरा विश्वास है।
प्रधानमंत्री ने उत्तराखंड के स्थापना दिवस पर लोगों को बधाई दी

प्रधानमंत्री श्री नरेन्द्र मोदी ने उत्तराखंड के स्थापना दिवस पर राज्य के लोगों को बधाई दी है। एक ट्वीट में प्रधानमंत्री ने कहा; "उत्तराखंड के लोगों को स्थापना दिवस की बधाई। यह एक ऐसा राज्य है, जो प्रकृति और आध्यात्मिकता के साथ घनिष्ठ रूप से जुड़ा हुआ है। इस राज्य के लोग राष्ट्र निर्माण के कई क्षेत्रों में अभूतपूर्व योगदान दे रहे हैं। कामना है कि उत्तराखंड आने वाले वर्षों में प्रगति करता रहे।"
प्रधानमंत्री ने बुद्ध पूर्णिमा के शुभ अवसर पर लोगों को बधाई दी

प्रधानमंत्री श्री नरेन्द्र मोदी ने बुद्ध पूर्णिमा के शुभ अवसर पर लोगों को बधाई दी है। प्रधानमंत्री ने कहा, “बुद्ध पूर्णिमा पर सभी को बहुत-बहुत बधाई। गौतम बुद्ध की महान शिक्षाओं ने सदियों से लाखों लोगों को प्रभावित किया है। वे ज्ञान, शांति और करूणा के प्रतीक हैं। उनकी शिक्षाएं हमें एक शांतिपूर्ण और न्यायपूर्ण समाज का निर्माण करने के लिए लगातार प्रेरित करती रहें”।
प्रधानमंत्री ने भारत के पहले प्रधानमंत्री पंडित जवाहर लाल नेहरू को उनकी जयंती पर श्रद्धांजलि अर्पित की

प्रधानमंत्री श्री नरेंद्र मोदी ने भारत के प्रथम प्रधानमंत्री पंडित जवाहर लाल नेहरू को उनकी जयंती पर श्रद्धांजलि अर्पित की है। श्री मोदी ने कहा है कि, "देश के प्रथम प्रधानमंत्री पं. जवाहर लाल नेहरू को उनकी जयंती पर मेरी विनम्र श्रद्धांजलि।"